Deep in the Motherlode
„Deep in the Motherlode“ — ინგლისური პროგრესული როკ-ჯგუფ ჯენესისის სიმღერა. მისი ტექსტისა და მუსიკის ავტორია მაიკ რეზერფორდი. სიმღერა გამოიცა ჯგუფის 1978 წლის ალბომზე ...And Then There Were Three.... სიმღერაში მოთხრობილია გამოგონილი ისტორია - მამაკაცის შესახებ, რომელიც ნევადაში ოქროს ციებ-ცხელების პერიოდში მოგზაურობს და იმაზე, თუ როგორ სთხოვს ოჯახი რაც შეიძლება მეტი ოქროს მოპოვებას. ფრაზა „Go West young man“ (ინგლ. დასავლეთისაკენ, ახალგაზრდავ) არის ჰორეს გრილის ცნობილი ფრაზის შეცვლილი ვერსია. 1865 წლის 13 ივლისს მან თავის სარედაქტორო სვეტში, გაზეთში, დაწერა: „დასავლეთისაკენ, ახალგაზრდავ, დასავლეთისაკენ იარე და ქვეყანასთან ერთად გაიზარდე“. ჯენესისი სიმღერას ასრულებდა 1978 წლის ტურნეს მსვლელობისას, ისევე, როგორც 1980 წელს, თუმცა მას შემდეგ სიმღერა კონცერტებზე არ შესრულებულა. იაპონიასა და ჩრდილოეთ ამერიკაში ნომერი გამოიცა სინგლის სახით, მაგრამ გარეკანზე ეწერა „Go West Young Man“, ვინაიდან ეს სტრიქონი მეორდება სიმღერის მსვლელობისას.